钦定古今图书集成/明伦汇编/交谊典/第044卷 > 《复张幼于》前人
## 钦定古今图书集成/明伦汇编/交谊典/第044卷 > 《复张幼于》前人

荆璞虽自良，在閟谁见赏。鸣球悬东序，匪搏焉为响。
托契并冲融，扬辉何高朗。之子邓林彦，髫年吐神爽。
鸾姿谢雕饰，蠖伏韬宏养。虽尔时所趋，居然汰群奖。
九域衡捭阖，千龄恣偃仰。乃以拙薄姿，当君中心往。
御李匪自华，比杨仍差长。树敌牙颊间，抗交云霞上。
携手汎具区，所睹但泱漭。日月驰双驭，乾坤发遥想。
勗哉爱兰芬，毋使沦霜莽。